ওয়েব ডেস্ক: রাজ্যের বিভিন্ন কলেজ এবং বিশ্ববিদ্যালয়ে ছাত্র সংসদ নির্বাচনে TMCP-র গোষ্ঠীদ্বন্দ রুখতে কড়া বার্তা উচ্চশিক্ষামন্ত্রীর। দলের ভাবমুর্তি যাতে নষ্ট না হয়, তারজন্য ছাত্রনেতাদের ডেকে একটাই প্যানেল রাখার কথা বলেছেন পার্থ চট্টোপাধ্যায়। শ্রীরামপুর কলেজে মনোনয়ন প্রত্যাহারের দিন পেরিয়ে যাওয়ার পর যে প্রার্থী তালিকা প্রকাশিত হয়েছে, তাতে মোট ৫১টি আসনের মধ্যে ৩৩ আসনে TMCP  দুটি করে প্রার্থী দিয়েছে। জেলা তৃণমূল সম্পাদক অন্বয় চ্যাটার্জি অবশ্য গোষ্ঠী দ্বন্দ্বের তত্ত্ব খারিজ করে দিয়েছেন। তাঁর দাবি, দল যাঁদের নাম মনোনিত করেছে, তাঁরাই প্রার্থী হয়েছেন। অথচ মনোনয়ন জমা দিতে না পারায় আদালতের দ্বারস্থ হয়েছেন রিষড়া কলেজের TMCP-র প্রাক্তন সাধারণ সম্পাদক। তার জেরে ওই কলেজে ছাত্র সংসদ নির্বাচন বাতিলল করে দিয়েছে আদালত। চাঁপাডাঙা কলেজেও মনোনয়ন তোলাকে কেন্দ্র করে TMCP-র ২ গোষ্ঠীর সংঘর্ষে উত্তেজনা ছড়ায়। ফলে প্রশ্ন উঠছে, শীর্ষ নেতারা ঐক্য বজায় রাখার বার্তা দিলেও ছাত্ররা কী তা মানছেন? 
শিক্ষামন্ত্রীর নির্দেশ অগ্রাহ্য। ফের হুগলির চাঁপাডাঙ্গা কলেজে তৃণমূল ছাত্র পরিষদের ২ গোষ্ঠীর সংঘর্ষ। অভিযোগ, রবীন্দ্র মহাবিদ্যালয়ের TMCP-র সাধারণ সম্পাদক সহ কয়েকজন ছাত্রনেতার মারে গুরুতর জখম স্বপন সামন্ত গোষ্ঠীর ২ ছাত্র ভর্তি তারকেশ্বর গ্রামীন হাসপাতালে। এর আগে ছাত্র সংসদ নির্বাচনের মনোনয়ন তোলাকে কেন্দ্র করে TMCP-র গোষ্ঠীসংঘর্ষ, বোমাবাজির ঘটনায় গ্রেফতার হয় চারজন। গতকাল জামিন পাওয়ার পর এলাকায় ফিরলে তাদের সংবর্ধনা দেওয়া হয়। ঠিক সেসময় মারধোরের ঘটনা ঘটে।